Խորհրդային տարիների հայաստանյան քաղբանտարկյալների ճշգրիտ թիվը հայտնի չէ: Համաձայն Հայաստանի Հանրապետության նախագահին առընթեր Մարդու իրավունքների պաշտպանության հանձնաժողովին 2000 թ. ԱԱԾ-ի տրամադրած ցուցակի, որտեղ բազմաթիվ սխալներ ու բացթողումներ կան, 1953-1988 թթ. ՀԽՍՀ քր. օր.-ի 65, 67, 2061 եւ ՌՍՖՍՀ քր. օր.-ի 58 հոդվածներով դատապարտվել է 131 մարդ, իսկ ըստ նույն հանձնաժողովի հրապարակած գրքույկի, որտեղ ներառված չեն 1953-54 թթ. բազմաթիվ դատապարտվածներ` 102 մարդ: Եթե նույնիսկ չհաշվենք 1953-54 թթ. չընդգրկված մարդկանց թիվը, այս երկու ցուցակում 12 մարդու տարբերություն կա: Նույնը նկատելի է նաեւ Արմենակ Մանուկյանի «Քաղաքական այլախոհությունը Հայաստանում 1950-1988 թթ.» գրքում հրապարակած անունների եւ մեր ձեռքի տակ եղած ցուցակներում առկա անունների միջեւ: Անճշտություններն առավել ակնառու են դառնում, երբ արդեն իսկ մեզ հայտնի ցուցակները փորձում ենք համեմատել ռուսական «Մեմորիալ» կազմակերպության հրապարակած ցուցակների հետ: Այդ ցուցակներում հայերի ազգանուններ կան, որոնք դատապարտվել են Հայաստանում 1953-60 թթ. ընթացքում, բայց բացակայում են մեր ձեռքի տակ եղած բոլոր ցուցակներում: Սա վկայում է այն մասին, որ կամ Հայաստանի ԱԱԾ արխիվում չեն պահպանվել ամբողջական գործեր, կամ` այդ արխիվը դեռ լավ համակարգված չէ, եւ առայժմ դժվար է այնտեղից ամբողջական տեղեկատվություն ստանալ, կամ` այդ արխիվից ցուցակներ տրամադրելու աշխատանքները կատարվում են թերի` թափթփված ու անպատասխանատու աշխատակիցների կողմից, կամ էլ` կանխամտածված են ոչ լիարժեք ցուցակներ տրամադրում հանրությանը: